Document ID: 32009D0091

KOMISIJAS LĒMUMS
(2008. gada 12. decembris),
ar ko atbilstīgi Padomes Direktīvai 92/43/EEK pieņem otro atjaunināto Kopienas nozīmes teritoriju sarakstu alpīnajam bioģeogrāfiskajam reģionam
(izziņots ar dokumenta numuru C(2008) 7973)
(2009/91/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1992. gada 21. maija Direktīvu 92/43/EEK par dabisko dzīvotņu, savvaļas faunas un floras aizsardzību (1) un jo īpaši tās 4. panta 2. punkta trešo daļu,
tā kā:
(1)
Direktīvas 92/43/EEK 1. panta c) punkta iii) apakšpunktā minētais alpīnais bioģeogrāfiskais reģions ietver Kopienas teritoriju Alpos (Austrija, Itālija, Vācija, Francija un Slovēnija), Pirenejos (Francija un Spānija), Apenīnu kalnos (Itālija), Fenoskandijas kalnu ziemeļu daļā (Zviedrija un Somija), Karpatus (Polija, Slovākija un Rumānija), Balkānus, Rilas, Pirinas un Rodopas kalnus (Bulgārija), kā tas noteikts bioģeogrāfiskajā kartē, ko 2005. gada 20. aprīlī apstiprināja komiteja, kas izveidota saskaņā ar minētās direktīvas 20. pantu, turpmāk “Biotopu komiteja”.
(2)
1995. gadā uzsāktā procesa kontekstā jāturpina Natura 2000 tīkla faktiskā izveidošana, jo šis tīkls ir būtisks bioloģiskās daudzveidības aizsardzības elements Kopienā.
(3)
Kopienas nozīmes teritoriju sākotnējais saraksts alpīnajam bioģeogrāfiskajam reģionam Direktīvas 92/43/EEK nozīmē attiecīgi tika pieņemts ar Komisijas Lēmumu 2004/69/EK (2) un Komisijas Lēmumu 2008/218/EK (3). Pamatojoties uz Direktīvas 92/43/EEK 4. panta 4. punktu un 6. panta 1. punktu, teritorijām, kas iekļautas Kopienas nozīmes teritoriju sarakstā alpīnajam bioģeogrāfiskajam reģionam, attiecīgā dalībvalsts iespējami drīz, bet ne vēlāk kā sešu gadu laikā piešķir īpaši aizsargājamas dabas teritorijas statusu, nosakot aizsardzības prioritātes un vajadzīgos aizsardzības pasākumus.
(4)
Ņemot vērā Natura 2000 tīkla pielāgošanas dinamiku, Kopienas nozīmes teritoriju sarakstus pārskata. Tādēļ ir vajadzīgs otrais alpīnā saraksta atjauninājums.
(5)
No vienas puses, Kopienas nozīmes teritoriju saraksta otrais atjauninājums alpīnajam bioģeogrāfiskajam reģionam ir vajadzīgs, lai tajā iekļautu tās papildu teritorijas, ko dalībvalstis kopš 2006. gada ierosinājušas padarīt par Kopienas nozīmes teritorijām alpīnajam bioģeogrāfiskajam reģionam Direktīvas 92/43/EEK 1. panta nozīmē. Pienākumi, kas izriet no Direktīvas 92/43/EEK 4. panta 4. punkta un 6. panta 1. punkta, piemērojami iespējami drīz, bet ne vēlāk kā sešu gadu laikā no dienas, kad pieņemts Kopienas nozīmes teritoriju otrais atjauninātais saraksts alpīnajam bioģeogrāfiskajam reģionam.
(6)
No otras puses, Kopienas nozīmes teritoriju saraksta otrais atjauninājums alpīnajam bioģeogrāfiskajam reģionam ir vajadzīgs, lai atspoguļotu to informāciju par pārmaiņām teritorijā, kuru dalībvalstis iesniegušas pēc Kopienas sākotnējā saraksta un pirmā atjauninātā saraksta pieņemšanas. No šāda viedokļa Kopienas nozīmes teritoriju otrais atjauninātais saraksts alpīnajam bioģeogrāfiskajam reģionam ir Kopienas nozīmes teritoriju saraksta alpīnajam bioģeogrāfiskajam reģionam konsolidēta versija. Tomēr jāuzsver, ka pienākumi, kas izriet no Direktīvas 92/43/EEK 4. panta 4. punkta un 6. panta 1. punkta, piemērojami iespējami drīz, bet ne vēlāk kā sešu gadu laikā no dienas, kad pieņemts Kopienas nozīmes teritoriju sākotnējais saraksts vai pirmais atjauninātais saraksts alpīnajam bioģeogrāfiskajam reģionam atkarībā no tā, kurā sarakstā Kopienas nozīmes teritorija kā tāda tika iekļauta pirmo reizi.
(7)
To alpīnā bioģeogrāfiskā reģiona teritoriju sarakstus, kuras ierosināts atzīt par Kopienas nozīmes teritorijām Direktīvas 92/43/EEK 1. panta nozīmē, attiecīgās dalībvalstis nosūtījušas Komisijai laikā no 2002. gada marta līdz 2008. janvārim saskaņā ar minētās direktīvas 4. panta 1. punktu.
(8)
Ierosināto teritoriju saraksti bija papildināti ar informāciju par katru teritoriju tādā formātā, kā noteikts ar Komisijas 1996. gada 18. decembra Lēmumu 97/266/EK par formu, kādā sniedzama informācija par Natura 2000 ierosinātajām teritorijām (4).
(9)
Minētajā informācijā ietilpst visjaunākā un aktuālākā teritorijas karte, ko nosūtījusi attiecīgā dalībvalsts, kā arī teritorijas nosaukums, atrašanās vieta, platība un dati, kuri iegūti, piemērojot Direktīvas 92/43/EEK III pielikumā norādītos kritērijus.
(10)
Pamatojoties uz saraksta projektu, kuru Komisija sagatavojusi, vienojoties ar katru attiecīgo dalībvalsti, un kurā norādītas teritorijas, kam ir raksturīgi prioritāri dabiskie biotopi vai prioritāras sugas, ir jāpieņem par Kopienas nozīmes teritorijām izraudzīto teritoriju otrais atjauninātais saraksts alpīnajam bioģeogrāfiskajam reģionam.
(11)
Direktīvas 92/43/EEK 11. pantā noteiktās uzraudzības rezultātā pastāvīgi papildinās zināšanas par dabisko biotopu tipu un sugu sastopamību un izplatību. Tāpēc Kopienas nozīmes teritoriju izvērtēšana un atlase tika veikta, izmantojot vispilnīgāko pašlaik pieejamo informāciju.
(12)
Dažas dalībvalstis vēl nav ieteikušas pietiekami daudz teritoriju, lai izpildītu Direktīvas 92/43/EEK prasības noteiktiem biotopu tipiem un sugām. Tāpēc attiecībā uz šādiem biotopu tipiem un sugām nevar secināt, ka tīkls ir pilnīgs. Ņemot vērā to, ka informācijas saņemšana un vienošanās ar dalībvalstīm aizkavējās, jāpieņem otrais atjauninātais teritoriju saraksts, kas būs jāpārskata saskaņā ar Direktīvas 92/43/EEK 4. pantu.
(13)
Ņemot vērā, ka zināšanas par dažu Direktīvas 92/43/EEK I pielikumā minēto dabisko biotopu tipu un II pielikumā minēto sugu sastopamību un izplatību joprojām ir nepilnīgas, nevar izdarīt secinājumus par to, vai tīkla izveide ir vai nav pabeigta. Saraksts vajadzības gadījumā jāpārskata saskaņā ar Direktīvas 92/43/EEK 4. pantu.
(14)
Skaidrības un pārskatāmības labad Lēmums 2008/218/EK ir jāaizstāj.
(15)
Šajā lēmumā paredzētie pasākumi ir saskaņā ar Biotopu komitejas atzinumu,
IR PIEŅĒMUSI ŠO LĒMUMU.
1. pants
Otrais atjauninātais Kopienas nozīmes teritoriju saraksts alpīnajam bioģeogrāfiskajam reģionam saskaņā ar Direktīvas 92/43/EEK 4. panta 2. punkta trešo daļu ir norādīts šā lēmuma pielikumā.
2. pants
Lēmumu 2008/218/EK atceļ.
3. pants
Šis lēmums ir adresēts dalībvalstīm.
Briselē, 2008. gada 12. decembrī

Labels: 12
19
20